€12,000 għar-restawr tal-makkinarju tal-arloġġ tas-seklu 18 fiċ-Ċittadella
Il-Ministru għal Għawdex Clint Camilleri inawgura x-xogħlijiet ta' restawr, b'valur ta' madwar €12,000, li saru matul dawn l-aħħar xhur fuq il-makkinarju tal-arloġġ ta' Ġużeppi Muscat u t-turretta li tilqa' fiha lil dan il-makkinarju. Hu spjega li din l-inawgurazzjoni ma saritx biss biex infakkru x-xogħol ta' restawr fuq l-arloġġ ta' Ġużeppi Muscat, li hu l-uniku wieħed li baqa' ta' dan l-imgħallem fil-gżejjer Maltin, iżda wkoll biex nuru l-apprezzament lejn il-ħaddiema u lejn il-ħidma siekta u d-dedikazzjoni kontinwa tagħhom. Il-Ministru għal Għawdex Clint Camilleri elenka xi proġetti bħax-xogħlijiet ippjanati fuq ir-Ravelin, ix-xogħlijiet kurrenti fuq il-faċilitajiet sanitarji pubbliċi, il-ħolqien ta' mudell 3D fil-bronż taċ-Ċittadella, u r-restawr tan-niċeċ fid-daħla tal-Belt il-qadima, filwaqt li stqarr li dawn huma biss ftit eżempji li jixhdu l-impenn li għandu l-Ministeru lejn iċ-Ċittadella kif ukoll lejn il-ħarsien tal-wirt kulturali ta' gżiritna.